Min dinge laat jou so spesiaal voel soos wanneer jy kan sien daar is moeite gedoen om jou tuis en welkom te laat voel – of jy by ’n hotel, gastehuis of vriende tuisgaan. Dink maar aan ’n bos blomme op die laaikas, sjokolade op die kussing of seep met ’n hemelse geur in die badkamer.
Die Britse dekorkenner Terence Conran glo as dit by gasvryheid kom, sal jy saai wat jy maai – daarom kan jy self na koninklike behandeling uitsien as jy moeite doen met jou gastekamer. En wie van ons het nie al geril vir die lakens, met ’n seer rug opgestaan of koud wakker gelê in ’n vreemde kamer nie? Gastekamers word alte maklik pakkamers – die klerekas is dalk vol huisware wat nie meer nut het nie of jy kan skaars beweeg tussen die bokse en die oefenfiets wat jare laas gebruik is. Spring betyds in, want ’n oorvol huis verg ’n bietjie ekstra beplanning om te verseker almal voel welkom en slaap lekker.
Raak ontslae van onnodige goed in die gastekamer. Verkoop die oefenfiets wat jare laas gebruik is en gee ou klere en huisware vir ’n welsynorganisasie. Die klerekas behoort leeg te wees sodat jou gaste ’n plek het het om hulle tasse neer te sit en hulle klere op te hang. Daar moet niks onder die bed wees nie – veral as dit die enigste plek is waar tasse gebêre kan word. Sodra jy gemaklik kan rondbeweeg in die vertrek, kan dit behoorlik skoongemaak en ingerig word vir jou gaste. Maak ook die vensters gereeld oop sodat die vertrek vars ruik.
Jou gaste moet net so gerieflik soos jy slaap. Raak ontslae van ’n ou matras waarvan die beste dae verby is en gee vir hulle bedlinne van gehalte. Baie mense hou nie van poliëster- lakens nie, terwyl sommige nie omgee om op ’n poliësterkatoen-mengsel te slaap nie. Die meeste mense verkies suiwer katoen. Veral in die somer slaap jy lekkerder daarop, want dis ’n natuurlike stof wat asemhaal en liggaamsvog absorbeer.
VOOR: Die tuinhuisie word deur die jaar as kantoor gebruik. In die vakansie kan jy die kantoorinhoud wegpak en ’n heel ander atmosfeer met sagte, romantiese dekor skep
Onthou om ’n ekstra kombers in die kas te sit. Voordat jy die bed met donskussings opmaak, moet jy seker maak jou kuiermense is nie hooikoorslyers nie.
Die regte beligting is belangrik in ’n slaapkamer. Met muur- of bedlampies sal kuiermense gerieflik kan lees, terwyl ’n lig bo die spieël sal verseker dat hulle nie met grimering, hare droogblaas of skeer sukkel nie. Sit ook ’n paar kerse neer.
Gastekamers is dikwels kleiner as die ander kamers in die huis, wat die pakplek en beweegruimte beperk. Niemand hou egter daarvan om oor hulle eie tasse te klouter om by die haardroër uit te kom nie. As jy platsak is en nie bedkassies het nie, kan jy houtkratte of selfs stoele gebruik.
• Kyk by dennehoutmeubelwinkels uit vir ’n bed met laaie aan die onderkant of vir vlak houtkissies op wiele wat maklik in- en uitgetrek kan word.
• Gebruik die ruimte agter die deur vir hake sodat handsakke, serpe en kamerjasse of ’n skoensak opgehang kan word.
WENK: As daar nêrens bêreplek vir die tasse is nie, moet jy jou gaste rustig laat uitpak en dan aanbied om die leë tasse in die motorhuis of elders te bêre.